6. schôdza NR SR - 22. deň - A. dopoludnia
Dátum: 2024-01-24
Poslanec: Kleinert, Dana (PS)
Druh vystúpenia: Vystúpenie v rozprave

212. Ďakujem. Vážený pán predsedajúci, vážený pán ministro... alebo pán minister, vážené poslankyne, poslanci, všetka moc korumpuje, absolútna moc korumpuje absolútne. Tento citát, citát Georga Orwella výstižne sumarizuje myšlienku, že moc má tendenciu deformovať morálku a integritu tých, ktorí ju držia, a čím väčšia je moc, tým väčšie je riziko jej zneužitia. Aké príznačné, povieme si viacerí pri pohľade na dnešnú politickú reprezentáciu, na aktuálne správy v médiách alebo študujúc si návrhy zákonov, kde sa čím ďalej, tým viac stretávame s pojmom zvýšenej kontroly, čo v prezlečení nie je nič iné, len držanie pevnej oprátky na distribúcii zdrojov. Zneužívanie politickej moci je komplexný a nepríjemný aspekt politického života, ktorý má hlboké korene v histórii ľudstva. Zneužívanie moci sa objavuje naprieč rôznymi politickými systémami a kultúrami a je spojené s rôznymi formami jej, jemne povedané, nesprávneho využívania, ktoré má dosť zásadný negatívny vplyv na spoločnosť aj jednotlivcov. Dovolím si povedať, že v krátkej histórii samostatnosti našej krajiny sme videli snáď všetky jej formy a stavy. Za najhoršie považujem, že do nášho spoločenského povedomia sa zneužívanie moci infiltrovalo takým spôsobom, že sa nielenže normalizuje, ale aj akosi očakáva, že tí, čo vyhrali si svoje sväté právo na vyplienenie našej krajiny a naplnenie pocitu, že „teraz my“ uplatnia. Ako prezidentka Slovenskej republiky tu v prejave v Národnej rade uviedla, a my vám to tu pripomíname v rôznych verbálnych variáciách, nikto nespochybňuje právo vládnej väčšiny, hoc aj zásadne, meniť politiky štátu, ale vyhrať voľby však neznamená môcť robiť všetko. Praktiky Ficovej vlády spolu s HLAS-om a SNS po týchto voľbách nielenže podkopávajú princípy spravodlivosti a demokracie, ale vedú aj k sociálnym a ekonomickým problémom, ako sme toho práve svedkami. Žiadostivosť tejto vlády po bezbrehej moci, po odbrzdení v limitoch pri páchaní korupcie či inej kriminality, žiadostivosť čo najviac oslabiť demokratické inštitúcie, podliezanie právnych a etických noriem, podnecovanie k nenávisti voči menšinám, kultúra nezodpovednosti a beztrestnosti, skrátka všetko, čoho sme tu v súčasnosti svedkami, to všetko brutálne podkopáva vieru v dôveryhodnosť tohto štátu, dôveru v jeho základné fungovanie. V mnohých prípadoch sú historické, sociálne, ekonomické faktory, ktoré prispievajú k zneužívaniu moci, hlboko zakorenené v spoločnosti a to presne odráža aj tento návrh zákona, kvôli ktorému tu sme, rokujeme, ak sa to dá tak nazvať, máme ho v programe rozpravy a vyšli sme kvôli nemu do ulíc. Veď už aj Európsky parlament vyjadril vo svojej rezolúcii obavy týkajúce sa dodržiavania princípov právneho štátu na Slovensku a tá rezolúcia bola prijatá 496 hlasmi, čo je teda pekné, resp. pekne strašné číslo. Hlavné obavy Európskeho spoločenstva, ktorého sme členmi, sú bez prekvapenia spojené s plánovanými zmenami v Trestnom zákone, zrušením Špeciálnej prokuratúry, ktorá sa zaoberá korupčnými prípadmi a vážnymi zločinmi. Tieto zmeny by podľa poslancov a poslankýň Európskeho parlamentu mohli ohroziť integritu súdnych procesov a podkopať úsilie Európskej únie v boji proti podvodom. Parlament tiež... (Prerušenie vystúpenia predsedajúcim.)